গোঠাভয় রাজাপক্ষ

লেফটেন্যান্ট কর্নেল নন্দসেন গোঠাভয় রাজপক্ষ রণবিক্রম, রণশূর (; ; জন্ম: ২০শে জুন ১৯৪৯) হলেন একজন শ্রীলঙ্কান সাবেক রাষ্ট্রপতি, রাজনীতিবিদ ও অবসরপ্রাপ্ত সামরিক কর্মকর্তা, যিনি ২০১৯ থেকে ১৪ই জুলাই ২০২২ পর্যন্ত শ্রীলঙ্কার ৮ম রাষ্ট্রপতির দায়িত্ব পালন করেছেন। তিনি এর আগে ২০০৫ থেকে ২০১৫ সাল পর্যন্ত তাঁর বড়ভাই সাবেক রাষ্ট্রপতি মহিন্দ রাজপক্ষের প্রশাসনের অধীনে প্রতিরক্ষা ও নগর উন্নয়ন মন্ত্রণালয়ের সচিব হিসাবে দায়িত্ব পালন করেছিলেন এবং তামিল টাইগার্সের সামরিক পরাজয়ে শ্রীলঙ্কা সশস্ত্র বাহিনীকে নেতৃত্ব দিয়েছিলেন, যা শ্রীলঙ্কার দীর্ঘস্থায়ী গৃহযুদ্ধের অবসান ঘটিয়েছিল।

শ্রীলঙ্কার প্রভাবশালী রাজপক্ষ রাজনৈতিক পরিবারে জন্ম নেওয়া গোঠাভয় কলম্বোর আনন্দ কলেজে শিক্ষালাভ করেন এবং ১৯৭১ সালের এপ্রিলে সিলন সেনাবাহিনীতে (বর্তমান শ্রীলঙ্কা সেনাবাহিনী) যোগদান করেন। শ্রীলঙ্কা সামরিক বিদ্যাপীঠে প্রশিক্ষণ গ্রহণ শেষে তিনি একজন অফিসার হিসেবে কমিশনপ্রাপ্ত হন। পরবর্তীতে তাঁকে পদাতিক রেজিমেন্টে স্থানান্তর করা হয়। সেনাবাহিনীতে প্রবেশের পরপরই গোঠাভয় বেশ কিছু বড় আক্রমণে অংশ নেন, যার মধ্যে রয়েছে বডমারচ্চি অভিযান, অপারেশন স্ট্রাইক হার্ড এবং অপারেশন ত্রিবিধ বলয়। এছাড়াও ১৯৮৭ থেকে ১৯৮৯ সাল পর্যন্ত জেভিপি বিদ্রোহের সময় বিদ্রোহ বিরোধী অভিযানে অংশ নেন। তিনি সেনাবাহিনী থেকে বয়স শেষ হওয়ার পূর্বেই অবসর নেন এব তথ্যপ্রযুক্তির দিকে ঝুঁকে পড়েন। পরে তিনি মার্কিন যুক্তরাষ্ট্রে অভিবাসী হিসেবে স্থায়ী হন।

২০০৫ সালে তিনি তাঁর ভাইয়ের নির্বাচনী প্রচারণার জন্য দেশে ফিরে আসেন ও তার ভাই বিজয়ী হওয়ার পর সেই প্রশাসনে সামরিক সচিব হিসেবে নিয়োগপ্রাপ্ত হন। তাঁর সময়ে শ্রীলঙ্কা সেনাবাহিনী তামিল বিদ্রোহীদের পরাজিত করে ও এদের দলনেতা বেলুপিল্লাই প্রভাকরণকে হত্যা করে, যার ফলে দীর্ঘদিনের গৃহযুদ্ধের ইতি ঘটে। ফলে তিনি তামিল টাইগারদের অন্যতম লক্ষ্যবস্তুতে পরিণত হন এবং ২০০৬ সালে তামিল আত্মঘাতীরা তাঁকে গুপ্তহত্যার চেষ্টা করে। তাঁর সময়ে তিনি বেশ কিছু শহুরে উন্নয়নের প্রকল্প শুরু করেন। ২০১৫ সালে তাঁর ভাই রাষ্ট্রপতি নির্বাচনে পরাজিত হওয়ার পর তিনিও সামরিক সচিবের পদ হারান। ২০১৮ সালের দিকে তিনি সম্ভাব্য রাষ্ট্রপতি প্রার্থী হিসেবে প্রচারণা শুরু করেন এবং ২০১৯ সালের ১৭ নভেম্বর তিনি রাষ্ট্রপতি নির্বাচনে জয় লাভ করেন। গোঠাভয়ের বাবা ডি. এ. রাজপক্ষও খ্যাতিমান রাজনীতিবিদ ছিলেন।

তাঁর প্রশাসন শ্রীলঙ্কায় কোভিড-১৯ মহামারী মোকাবিলায় ব্যর্থ হয় এবং শ্রীলঙ্কাকে এক গভীর অর্থনৈতিক সংকটে ঠেলে দেয়, যার ফলে দেশটি ২০২২ সালে ঋণ পরিশোধে খেলাপি হয়। ব্যাপক ঘাটতি, মুদ্রাস্ফীতি এবং জনরোষের ফলে দেশজুড়ে বিক্ষোভ ও নাগরিক অস্থিরতা দেখা দেয়। রাজপক্ষ সরকার কর্তৃত্ববাদী দমন-পীড়নের মাধ্যমে এর জবাব দেয়—জরুরি অবস্থা ঘোষণা, সান্ধ্য আইন জারি, সেনা-নেতৃত্বাধীন গ্রেফতার, ভিন্নমত দমন এবং সাংবাদিক ও বিক্ষোভকারীদের ওপর হামলা। সংকট আরও ঘনীভূত হলেও তিনি মাসের পর মাস পদত্যাগ করতে অস্বীকৃতি জানান; শেষ পর্যন্ত ১৩ই জুলাই ২০২২ তারিখে তিনি একটি সামরিক বিমানে করে শ্রীলঙ্কা ত্যাগ করে ৫০ দিনের স্বেচ্ছা নির্বাসনে যান। পরদিন সিঙ্গাপুর থেকে ইমেইলের মাধ্যমে তিনি আনুষ্ঠানিকভাবে পদত্যাগ করেন, ফলে তিনি মেয়াদের মাঝপথে পদত্যাগকারী শ্রীলঙ্কার প্রথম রাষ্ট্রপতি হন। রাজপক্ষ ২রা সেপ্টেম্বর ২০২২ তারিখে আবার শ্রীলঙ্কায় ফিরে আসেন।

তথ্যসূত্র

বিষয়শ্রেণী:১৯৪৯-এ জন্ম
বিষয়শ্রেণী:শ্রীলঙ্কার রাষ্ট্রপতি
বিষয়শ্রেণী:শ্রীলঙ্কান রাজনীতিবিদ
বিষয়শ্রেণী:জীবিত ব্যক্তি
বিষয়শ্রেণী:রাজাপাকসে পরিবার
বিষয়শ্রেণী:শ্রীলঙ্কান বৌদ্ধ
বিষয়শ্রেণী:সিংহলী রাজনীতিবিদ
বিষয়শ্রেণী:মার্কিন যুক্তরাষ্ট্রের প্রাক্তন নাগরিক
বিষয়শ্রেণী:মাদ্রাজ বিশ্ববিদ্যালয়ের প্রাক্তন শিক্ষার্থী
বিষয়শ্রেণী:আনন্দ কলেজের প্রাক্তন শিক্ষার্থী
বিষয়শ্রেণী:কলম্বো বিশ্ববিদ্যালয়ের প্রাক্তন শিক্ষার্থী